নিজস্ব প্রতিবেদন:  রোগীকে ভুল রক্ত দেওয়ার অভিযোগ। তার জেরে জেনারেল বেডে ভর্তি মহিলা এখন ভেন্টিলেশনে। ফের বেসরকারি হাসপাতালের বিরুদ্ধে চরম গাফিলতির অভিযোগ।  পেটে ব্যাথা নিয়ে হাসপাতালে ডাক্তার দেখাতে যান রাজারহাটের বাসিন্দা বৈশাখী সাহা। গ্যাসট্রোএনটেরোলজিস্ট  স্ত্রীরোগ বিশেষজ্ঞকে দেখানোর পরামর্শ দেন। গত ৫ জুন ওই বেসরকারি হাসপাতালে গাইনোকোলজিস্টকে দেখান বৈশাখী। পরীক্ষার পর দ্রুত অস্ত্রোপচারের পরামর্শ দেন বিশেষজ্ঞ। সেদিন রাতেই অপারেশন হয়। চিকিত্‍সক আশ্বাস দেন, অপারেশন সফল। দ্রুত রোগী বাড়ি ফিরবেন। কিন্তু রাতে রোগীকে রক্ত দিতে গিয়ে বিপত্তি শুরু। রক্ত দেওয়ার পরই বৈশাখীর অবস্থার অবনতি হয়। বৈশাখীর স্বামীর অভিযোগ, ইউরিনে ক্রমাগত রক্ত বের হলেও, প্রথমদিকে পাত্তাই দেয়নি হাসপাতাল।  বেলার দিকে অবস্থার আরও অবনতি হওয়ায় রোগীকে আইসিইউতে  দেওয়া  হয়। রক্তে অক্সিজেনের মাত্রা উদ্বেগজনক হারে কমে যাওয়ায়   দেওয়া হয় ভেন্টিলেশনে।  মহিলার স্বামীর দাবি, ভুল রক্ত দেওয়ায় বিপত্তির কথা স্বীকার করেন ভারপ্রাপ্ত চিকিত্‍সকরাও। যদিও এবিষয়ে প্রতিক্রিয়া জানাতে চায়নি হাসপাতাল। হাসপাতালের বিরুদ্ধে ইতিমধ্যেই বিধাননগর থানায় অভিযোগ দায়ের করেছেন বৈশাখীর স্বামী। মুখ্যমন্ত্রী এবং স্বাস্থ্যসচিবকেও চিঠি দিয়েছেন।